Video: 4-jarige vertel jou alles van Covid-19 | Maroela Media
'n Video van minder as 60 sekondes waarin die vierjarige Minki verduidelik wat die koronavirus (Covid-19) is, hoekom haar skooltjie gesluit is en haar pappa nou van die huis af moet werk, het reeds kykgenot vir talle Suid-Afrikaners verskaf.
Die Van der Merwe-gesin woon in Nelspruit in Mpumalanga.
Minki se ma, Helene, wat 'n ouerskapblog, PrettyBelle, bedryf, sê hulle het Maandagmiddag op die mat gespeel en gesels toe Minki vir haar pappa, Joseph, begin vertel hoekom sy nie die volgende dag kleuterskool toe kan gaan nie.
"Ek het dit gelukkig begin afneem want ek gesien hier kom 'n groot storie wat Minki met oorgawe gaan vertel," sê sy.
Helene, wat 'n onderwyser was voor haar dogtertjie se geboorte, sê sy maak nog altyd 'n punt daarvan om met Minki te gesels en alles op 'n eenvoudige manier aan haar te probeer verduidelik.
"Maar ek het haar beslis nie vertel dat die pizzawinkel en Spur veilig is nie. Dit het sy self besluit, hoor!" lag Helen.
Volgens haar gesels Minki reeds van kleins af graag. "Sy het begin praat voordat sy kon loop, en mense is altyd verbaas om te hoor hoe goed sy al kan praat."
Helene het die video Maandagaand om 20:00 op haar blog en Instagram-rekening gedeel. Twee uur later is dit reeds deur 66 000 mense gekyk. Die video word tans ook op WhatsApp gedeel. Helene sê sy het van vriende gehoor die video van Minki het al so ver as die Kgaladi gaan draai.
Haar raad aan ouers is om dié tyd wat skole gesluit is, te gebruik om rustiger te wees en gehaltetyd saam met hulle kinders deur te bring.
"Almal wat ek ken was erg bekommerd oor die skole wat nou vir 'n langer tyd gaan sluit. 'n Mens moet egter baie versigtig wees oor hoe jy die situasie voor jou kinders bespreek want hulle hoor alles. As jy heeltyd kla oor hoe sleg dit is, kan dit jou kinders maklik laat dink hulle is net 'n oorlas vir jou.
"Kry eerder 'n nuwe roetine. Lees saam hulle op die mat, tof op met klere en speel, en bly positief. Jy kan vanaand ná die kinders se slaaptyd vir jou man vertel as die dag saam met die kinders uitdagend was," sê Helene.
Volg Helene op Facebook of Instragram.
Kyk Minki se video hier:
Everything you need to know about the coronavirus – explained in just 1 minute by Little Miss Minki ???? Ps: Apparently Spur Steak Ranches are safe! ????Maroela MediakykNETNetwerk24VIA TV